
Sigfrid Karg-Elert: Exotic Impressions

EGZOTIKUS IMPRESSZIÓK
A századforduló zenei irányzatai

Széchenyi István Egyetem Varga Tibor Zeneművészeti Intézet
Előadóművész-fuvola szak BA III.
Témavezető: Dr. Ittzés Gergely, egyetemi tanár

Dolgozatom célja Sigfrid Karg-Elert német zeneszerző művészetének bemutatása Egzotikus impressziók című művén keresztül. Karg-Elert életrajzának leírása után sorra veszem azokat az impulzusokat, melyek a zeneszerző művészetét alakították. A művészeti élet akkori két nagy központjához, Németországhoz és Franciaországhoz kötöm a fő stílusokat, a szecessziót és az impresszionizmust. Először megvizsgálom keletkezésüket és jelentőségüket a képzőművészetekben, több híres művész nevét is megemlítve. Ezt követően kitérek a zenei stílusokra is, megfigyelve azt, hogy a képzőművészet milyen hatással van a zeneművészet alakulására. Felsorolom még azokat a zeneszerzőket, akik hatással lehettek Karg-Elert műveire zeneelméleti és egyéb szempontokból. További inspirációkat keresve pedig utalok az ipari forradalmak következtében létrejött világkiállításokra, ahol a látogatók, köztük a zeneszerzők is megismerkedhettek más kontinensek tradicionális zenekultúrájával.
A második részben pedig Karg-Elert fuvolaművét elemzem. A zeneelméleti és formai leírást kiegészítem az előzőekben tárgyalt impulzusok jegyeinek megkeresésével. Tételenként követem végig a stílusjellemzőket, kottapéldával szemléltetve azokat. Többször is kihangsúlyozom az egzotikus, érdekes motívumokat a műben, amiket már a darab címe is predesztinál. Dolgozatom ezen részét majd a darab koncertszerű előadásával fogom szemléltetni. A konklúzióban pedig rámutatok arra, hogy Karg-Elert fuvolaműveiben a hangszert új szemlélettel közelíti meg, amely mind játéktechnikailag, mind esztétikai szempontból előremutató.
Az előadás során tömörebben kívánom összefoglalni a dolgozat tartalmát. Ebben a Power Point prezentáció is segítségemre lesz. A fellépés második felét a mintegy 12 perces mű teljes előadása teszi ki. Az Impressions Exotiques tételei: I. Idylle champetre - II. Danse pittoresque - III. Colibri - IV. Lotus - V. Evocation a Brahma



